CELEX: 32018D0279
Language: hu
Date: 2018-02-20 00:00:00
Title: A Tanács (EU) 2018/279 végrehajtási határozata (2018. február 20.) Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról

24.2.2018   
            
            
               HU
            
            
               Az Európai Unió Hivatalos Lapja
            
            
               L 54/14
            
         A TANÁCS (EU) 2018/279 VÉGREHAJTÁSI HATÁROZATA
   (2018. február 20.)
   Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikkére,
   tekintettel az Európai Bizottság javaslatára,
   mivel:
   
               (1)
            
            
               A 2006/112/EK irányelv 287. cikkének 13. pontja értelmében Málta a hozzáadottérték-adó (héa) alóli mentességet biztosíthat az adóalanyok három csoportjának: azon adóalanyoknak, amelyek éves árbevétele nem haladja meg a 37 000 EUR-t, amennyiben az adóalany gazdasági tevékenysége elsősorban termékek értékesítéséből áll; azon adóalanyoknak, amelyek éves árbevétele nem haladja meg a 24 300 EUR-t, amennyiben az adóalany gazdasági tevékenysége elsősorban alacsony hozzáadottértékű szolgáltatásnyújtásból áll (magas levonható adó), illetve a 14 600 EUR-t egyéb esetekben, vagyis magas hozzáadottértékű szolgáltatások nyújtása esetén (alacsony levonható adó).
            
         
               (2)
            
            
               A Bizottságnál 2017. szeptember 22-én iktatott levelében Málta engedélyt kért arra, hogy a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés (a továbbiakban: különös intézkedés) alkalmazásával 2018. január 1-jétől a legalacsonyabb határértéket 14 600 EUR-ról 20 000 EUR-ra emelhesse a magas hozzáadottértékű szolgáltatások (alacsony levonható adó) esetében.
            
         
               (3)
            
            
               A 2006/112/EK irányelv 395. cikke (2) bekezdésének megfelelően a Bizottság 2017. november 3-án kelt levelében tájékoztatta a többi tagállamot Málta kérelméről. A Bizottság 2017. november 7-én kelt levelében értesítette Máltát arról, hogy a kérelem elbírálásához szükséges valamennyi információval rendelkezik.
            
         
               (4)
            
            
               A kérelmezett különös intézkedés összhangban áll a „Gondolkozz előbb kicsiben! – Európai kisvállalkozói intézkedéscsomag: Small Business Act” című, 2008. június 25-i bizottsági közlemény célkitűzéseivel.
            
         
               (5)
            
            
               Mivel a különös intézkedés következtében csökkenni fognak a kisvállalkozások héakötelezettségei és ezáltal az adminisztratív terheik és költségeik is, Máltát fel kell hatalmazni az intézkedés meghatározott ideig, 2020. december 31-ig történő alkalmazására. Továbbra is lehetővé kell tenni, hogy az adóalanyok az általános héaszabályozást válasszák..
            
         
               (6)
            
            
               A Málta által nyújtott információkból kiderül, hogy az különös intézkedésnek elhanyagolható hatása lesz a végső fogyasztói szinten beszedett adóbevétel teljes összegére.
            
         
               (7)
            
            
               Annak érdekében, hogy megvalósuljanak a különös intézkedés céljai, különösen azok, amelyek csökkentik a zavarokat és biztosítják az egyenlő versenyfeltételeket, helyénvaló, hogy e határozat 2018. január 1-jétől legyen alkalmazandó. A különös intézkedés visszamenőleges alkalmazásának előírásával teljesülnek az érintett személyek jogos elvárásai, mivel a különös intézkedés nem sérti a gazdasági szereplők és az egyének jogait és kötelezettségeit.
            
         
               (8)
            
            
               Mivel a 2006/112/EK irányelv – a kisvállalkozásokra vonatkozó különös szabályozást tartalmazó – 281–294. cikkének felülvizsgálata jelenleg zajlik, lehetséges, hogy a különös intézkedés időbeli hatályának 2020. december 31-i lejárta előtt hatályba lép egy, a 2006/112/EK irányelv vonatkozó rendelkezéseit módosító irányelv, amely esetben e határozat nem alkalmazandó többé.
            
         
               (9)
            
            
               A különös intézkedés nem érinti az Unió hozzáadottérték-adóból származó saját forrásait, mivel Málta az 1553/89/EGK, Euratom tanácsi rendelet (2) 6. cikkével összhangban kompenzációs számítást fog végezni,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 287. cikkének 13. pontjától eltérve Málta felhatalmazást kap arra, hogy mentesítse a héa alól azon adóalanyokat, amelyek gazdasági tevékenysége elsősorban magas hozzáadottértékű szolgáltatások nyújtásából áll (alacsony levonható adó), és amelyek legfeljebb 20 000 EUR éves árbevétellel rendelkeznek.
   2. cikk
   Ez a határozat a róla szóló értesítés napján lép hatályba.
   Ezt a határozatot 2018. január 1-jétől2020. december 31-ig vagy – ha az a korábbi időpont – a 2006/112/EK irányelvnek a 281–294. cikkét módosító irányelv hatálybalépéséig kell alkalmazni.
   3. cikk
   E határozat címzettje Málta.
   
      Kelt Brüsszelben, 2018. február 20-án.
      
         
            a Tanács részéről
         
         
            az elnök
         
         V. GORANOV
      
   
   
      (1)  HL L 347., 2006.12.11., 1. o.
   
   
      (2)  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).